**Trilul zorilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se-aștern pe câmpul verii frânturi de curcubeie,

Înprospătând aroma secundelor din zori

Cu roșul unei clipe păstrată-ntr-o scânteie

Ce poartă-n nemurire doar una din culori.

Potire însetate par să-și încheie chinul

Când se ridică mândre-n ținuta lor de foc

Deasupra celor care și-au împlinit destinul

Și trec pe-o nouă treaptă-n al veșniciei joc.

Văzduhul e albastru de parcă norii, toți,

Au îmbrăcat culoarea de cer din curcubeu

Și își ascund privirea asemeni unor hoți

Ce își doresc iertarea ascunsă-n câmpul meu.

Nu pot s-o deslușească și nu îi pot vedea

Nici albul din petale, nici chipul ei fragil,

În liniștea pe care ar vrea a o păstra

Și-atunci când zorii-ncearcă s-o mângâie c-un tril.